
1. Indledning 


Det danske samfund er på kort tid gået fra en sundhedskrise til en alvorlig, sikkerhedspolitisk 
krise. Invasionen af Ukraine har stillet en række nye krav til samfundet, hvor kommunerne 
hurtigt har skullet finde løsninger på nye problemstillinger og tilpasse opgaveløsningen. Kri- 
serne understreger kommunernes evne til at finde lokalt forankrede løsninger på både lokale 
og tværgående udfordringer til gavn for samfundet og den borgernære velfærd. 


Som følge af den sikkerhedspolitiske krise har regeringen og et bredt flertal af Folketingets 
partier indgået en aftale om et historisk løft af udgifterne til forsvaret. | de kommende år vil 
der derfor være begrænsede rammer. Det medfører svære prioriteringer. 


I lyset af den ekstraordinære situation, hvor inflationen er den højeste i over 35 år, og hvor 
der er behov for at frigive kapacitet til den grønne omstilling, er det afgørende, at der gen- 
nemføres prioriteringer, så kommunerne bidrager til at aktiviteten dæmpes. Regeringen og 
KL er enige om, at det aftalte anlægsniveau skal ses i lyset af den særlige situation. Aftalen 
kommer oven på år med meget høje anlægsniveauer, hvor kommunerne har haft mulighed 
for at fremrykke investeringer. 


Samtidig er arbejdsmarkedet under pres med lave ledighedstal og høj beskæftigelse. Der op- 
leves således rekrutteringsudfordringer en række steder på det danske arbejdsmarked. Ud- 
fordringen vil ide næste år være et grundvilkår, herunder på de store velfærdsområder i kom- 
muner og regioner. Udfordringerne skaber behov for at nytænke velfærden gennem innova- 
tion og frisættelse af kommunerne og skaber samtidig behov for, at alle tager ansvar for ud- 
fordringerne, så velfærdssamfundet fortsat kan videreudvikles. 


Regeringen og KL er enige om, at årets økonomiaftale dækker den demografiske udvikling i 
kommunerne i takt med, at der kommer flere børn og ældre. Samtidig oplever kommunerne 
et udgiftspres på en række områder. Parterne er derfor enige om, at den enkelte kommunal- 
bestyrelse inden for lovgivningens rammer har ansvaret for at prioritere opgaveløsningen og 
økonomien. Regeringen støtter op om kommunernes indsats. 

2. Kommunernes økonomiske rammer 


Det kommunale udgiftsloft er udgangspunktet for den kommunale serviceramme for 2023. 
Regeringen og KL er enige om at løfte dette udgangspunkt med 1,3 mia. kr. Den kommunale 
serviceramme udgør derved samlet set 287,4 mia. kr. Hertil kommer yderligere reguleringer i 
medfør af DUT mv. 


Aftalen bygger endvidere oven på de seneste finanslovsaftaler, hvor der er prioriteret løft af 
den kommunale økonomi. 


I lyset af den ekstraordinære situation, hvor inflationen er den højeste i over 35 år, og hvor 
der er behov for at frigive kapacitet til den grønne omstilling, er det afgørende, at der gen- 
nemføres prioriteringer, så kommunerne bidrager til, at aktiviteten dæmpes. Regeringen og 
KL er derfor enige om, at rammen for kommunernes investeringer i 2023 udgør 18,5 mia. kr. 
Det aftalte niveau er afstemt med den økonomiske situation og bidrager til at frigøre kapacitet 
i bygge- og anlægssektoren, så udrulningen af fjernvarme understøttes. Regeringen og KL er 
hertil enige om, at det aftalte niveau understøtter den grønne omstilling og muligheden for at 
investere i de fysiske rammer for den borgernære velfærd. Heraf gives et tilskud på 1 mia. kr. 
i 2023 til grønne investeringer. Kommunernes likviditetsfinansiering udgør 1 mia. kr. 


Regeringen og KL er enige om, at en væsentlig forudsætning for aftalesystemet er, at kom- 
munerne lever op til de aftalte rammer både i budgetterne og regnskaberne. Aftalesystemet 
giver mulighed for den nødvendige koordinering af den offentlige økonomi samtidig med, at 
det kommunale selvstyre bevares og respekteres. Samtidig er aftalesystemet omdrejnings- 
punktet, når stat, kommuner og regioner i fællesskab skal løse store samfundsudfordringer. 
Senest eksemplificeret ved samarbejdet om håndteringen af corona samt samarbejdet om 
håndteringen af fordrevne fra Ukraine. 


Regeringen og KL er derfor enige om, at et troværdigt aftalesystem er en forudsætning for at 
parterne i fælleskab sikrer en sund offentlig økonomi og en fortsat lokalt forankret udvikling i 
de kommende års velfærd. 


Af hensyn til de offentlige finanser og efterlevelse af budgetloven er der fastsat et loft over de 
kommunale investeringer i 2023. Dermed er 1 mia. kr. af kommunernes bloktilskud betinget 
af, at kommunernes budgetterede anlægsudgifter holder sig inden for den aftalte anlægs- 
ramme under hensyntagen til det samlede budgetterede niveau for service- og anlægsudgif- 
ter. Samtidig er 3 mia. kr. af kommunernes bloktilskud betinget af kommunernes aftaleover- 
holdelse i budgetterne for serviceudgifterne i 2023. 


Regeringen og KL er enige om, at kommunerne i den aktuelle økonomiske situation kan an- 
vende en andel af deres likvide midler til at nedbringe kommunernes samlede gæld. 


Regeringen og KL er enige om, at særtilskudspuljen til særligt vanskeligt stillede kommuner 


forhøjes med 250 mio. kr. i 2023 med henblik på at imødegå udfordringer ide mest vanske- 
ligt stillede kommuner. 

Tabel 1 
Balance for kommunerne i 2023 


Mia. kr., 2023-pl Aftale 
Serviceudgifter, netto 287,4 
Aktivitetsbaseret medfinansiering 24,2 
Overførsler 93,2 
Bruttoanlæg (ekskl. ældreboliger) 18,5 
Øvrige udgifter 0,8 
Udgifter i alt 424,1 
Skatteindtægter -332,9 
Bloktilskud mv. -89,3 
Herafbetinget b loktilskud -4,0 
Øvrige indtægter -7,0 
Indtægter i alt -429,2 


Omstilling og prioriteringer i den kommunale økonomi 

Regeringen og KL er enige om, at kommunerne fortsat kan omstille opgaveløsningen på de 
store velfærdsområder, hvor der blandt andet tænkes i nye strukturer og samarbejdsformer, 
omlægning til digitale løsninger og effektiv drift. 


I lyset af det begrænsede prioriteringsrum er parterne enige om, at kommunerne i 2023 kan 
anvende frigjorte midler til at modvirke det udgiftspres, som kommunerne oplever på en 
række områder. Regeringen og KL er enige om ifm. ØA24 at fortsætte samarbejdet om vel- 
færdsprioriteringen. 


Med Aftaler om kommunernes økonomi for 2021 og 2022 har regeringen og KL aftalt, at kom- 
munernes anvendelse af eksterne konsulenter skal nedbringes med 1,25 mia. kr. årligt i 
2025, heraf 0,5 mia. kr. i 2021, 0,8 mia. kr. i 2022, 0,95 mia. kr. i 2023, 1,1 mia. kr. i 2024 og 
1,25 mia. kr. i 2025. 


Regeringen og KL er enige om, at kommunerne fortsat skal have fokus på at reducere forbru- 
get af eksterne konsulenter. Parterne er på den baggrund enige om, at kommunernes anven- 
delse af eksterne konsulenter skal nedbringes med yderligere 75 mio. kr. i 2023, 200 mio. kr. 
i 2024 og 350 mio. kr. i 2025, således at kommunerne i alt nedbringer konsulentforbruget 
med 1,6 mia. kr. i 2025. 

Boks 1 
Øvrige økonomiske forudsætninger 


Overførselsudgifter 
Deter forudsati aftalen, atkommunernes overførs elsudgifter, herunder udgifter til forsørgelse og aktivering af forsik- 
rede ledige mv., viludgøre 93,2 mia. kr.i 2023. 


Midtvejsregulering 
Regeringen og KL er endvidere enige om, atder foretages en midtvejsregulering vedrørende 2022 på -4,2 mia. kr. 
som følge af ændrede skøn for overførsler samt pris- og lønudvikling. 


Skattefastsættelse 

Der er med Aftale om reform afdetkommunale tilskuds- og udligningssystem afd. 5. maj 2020 enighed om 

at understøtte, atkommunemes indkomstskat under étikke stiger som følge afudligningsreformen. I forlængelse 
heraf øges rammen til nedsættelser af udskrivningsprocenten med op til 26 mio. kr. for at under- 

støtte en neutralisering afen evt. samlet skattestigning, som kan tilskrives en overudligningsvirkning ved 
skatteforhøjelser til indfasningen aftab i udligningsreformen i 2023. Tils kud fordeles efter vilkår fasts atmed 
udligningsrefomen. 


Regeringen og KL er enige om at understøtte s kattefleksibiliteti kom munerne inden for en samlet uændret kommunal 
skat. På den baggrund etableres en ramme til nedsættelser afindkomstskatten og dækningsafgiften med tilskud i 
2023 på op til 150 mio. kr. samten tilsvarende ramme til forhøjelser afindkomstskatten i 2023. Tilskudsprocenten kan 
højestudgøre 75 pct. af provenutabeti 2023, 50 pct. i 2024 og 2025 og 25 pct. i 2026. 


Med henblik på atunderstøtte en samlet uændret skat skal kommunerne inden budgetlægningen ansøge Indenrigs- 
og Boligministeriet om adgang til atfå andel i tilskuddettil skattenedsættelse samtrammen til skatteforhøjelse. På den 
baggrund fastsættes rammerne til nedsættelser og forhøjelser med henblik på at understøtte en samlet uændret skat. 
Skatterammerne for 2023 fordeles en gang for alle af Indenrigs- og Boligministeriet. 


Pris- og lønudvikling 

Der anvendes etskøn for pris- og lønudviklingen (PL) for kom munerne fra 2022-2023for de samlede udgifter inkl. 
overførsler på 2,4 pct. PL-skønnet for serviceudgifter (ekskl. overførsler) er 2,6 pct. fra 2022-2023, og PL-skønnetfor 
anlægsudgifter er 1,7 pct. fra 2022-2023. 


Bidrag til regionerne 

Udgangspunktet for kommunernes grundbidrag på udviklingsområdet for 2022 var 115 kr. pr. indbygger. For 2023 vil 
pris- og lønreguleringenindebære, atudgangspunktet for bidragsfastsættelsen vil være et grundbidrag på 118kr. pr. 
indbygger på udviklingsområdet. Reguleringen er fastsat på basis afetskøn for den regionale pris- og lønudvikling fra 
2022-2023 på 2,4 pct. inkl. medicin. 


Kommunal medfinansiering (KMF) 

Parterne er enige om, atregeringen igangsætter et analysearbejde i efteråret 2022, der skal opstille mulige modeller 
for ændring i den fremadrettede ordning med henblik på atforberede en løsning mhp. ikrafttræden fra 2024. Model- 
lerne skal have fokus på at understøtte øget kvalitet, sammenhængog nærhed på sundhedsområdet. Regeringen har 
tilkendegivet, atden løbende afregning af den kommunale medfinansiering (KMF) fastfryses i 2023 svarende til afreg- 
ningsniveauet i 2022, og atder i forbindelse med efterreguleringen af KMF for 2021 inddrages et hensyn til, atkom- 
muner med en høj budgettering af medfinansieringen ikke taber uforholdsmæssigt på ordningen. 

MaaS 

Som led i DUT-aftale ifm. etablering afen digital MaaS-app i regi afRejsekort& Rejseplan A/S kan deri perioden 
2023-2031 inden for en ramme på 550 mio. kr. efter ansøgning meddeles dispensation til, atde regionale trafikselska- 
ber kan optage lån til atfinansiere likviditetsbehovet, der følger af udvikling, implementering og dobbeltdriftuden sam- 
tidig deponeringsforligtelse hos de deltagende kommunale og regionale ejere bag trafikselskaberne. 


Indsatsen mod COVID-19 i 2022 

Coronakrisen har stillet store krav til det danske samfund. Det gælder ikke mindst i kommu- 
nerne, som har påtaget sig et stort ansvar. Kommunerne er dermed en vigtig årsag til, at 
samfundet i dag er ude af krisen. Regeringen har tilkendegivet, at kommunernes nettomerud- 
gifter til håndtering af COVID-19 ikke skal fortrænge den borgernære velfærd. Regeringen og 
KL har på den baggrund aftalt kompensation for kommunernes opgjorte nettomerudgifter til 
håndtering af COVID-19 for i alt 2,3 mia. kr. i 2020 og 2021. 


Regeringen har tilkendegivet, at man også for 2022 er indstillet på at sikre de nødvendige 
ressourcer til at finansiere COVID-19-indsatsen i kommunerne. Der er på den baggrund enig- 
hed mellem regeringen og KL om, at kommunerne kompenseres for i alt 0,7 mia. kr. i 2022, 
som vedrører følgende udgifter: 


e Der gives en kompensation på 0,6 mia. kr. i 2022 for nettomerudgifter til rengøring i kom- 
munale og private velfærdstilbud, testkapacitet, isolationsfaciliteter og opsporing, herun- 
der bl.a. på ældreområdet. 

e Aarhus Kommune har på vegne af kommunerne koordineret indkøb og lagerdrift af vær- 
nemidlerne i organisationen KVIk for i alt 0,1 mia. kr. 


Kompensationen udmøntes som udgangspunkt over bloktilskuddet efter indbyggertal. Der vil 
i udmøntningen blive taget hensyn til den særskilte model for koordination i forbindelse med 
køb af værnemidler. 


Regeringen og KL er enige om, at den aftalte kompensation i 2022 dækker både offentlige og 
private velfærdstilbud. Parterne er fortsat enige om væsentligheden af, at kommunale og pri- 
vate tilbud behandles ens, og at rammerne understøtter dette. KL prioriterer vejledningsind- 
satsen for kompensationen højt. 


Parterne er enige om, at der skal etableres en model for indkøb og lagerstyring af værnemid- 
ler, der sikrer en fortsat sikker og omkostningseffektiv forsyning af værnemidler til regioner og 
kommuner i en fremtidig krise, med sigte på implementering fra 2023. Regeringen er indstillet 
på frem mod etablering af ny model at dække merudgifter i organisationen KVIk. 

Regeringen, KL og Danske Regioner er enige om, at der i 2022 udbetales kompensation til 
de regionale trafikselskaber for merudgifter og mindreindtægter, som direkte følger af CO- 
VID-19 restriktioner inklusive en overgangsperiode i februar 2022. Parterne er således enige 
om, at der med aftalen udbetales kompensation svarende til 0,2 mia. kr. Regeringen, KL og 
Danske Regioner er endvidere enige om at drøfte håndtering af de regionale trafikselskaber 
for 2022 i september 2022, når der er større klarhed om selskabernes situation i lyset af ud- 
fasningen af COVID-19-restriktioner. 


3. Fordrevne fra Ukraine 


Kommunerne løfter en ekstraordinær indsats i forhold til at modtage og håndtere fordrevne 
fra Ukraine. Den særlige situation stiller store krav til en hurtig omstilling og tilpasning af op- 
gaveløsningen i den kommunale sektor, herunder bl.a. i forhold til indkvartering mv. Regerin- 
gen og KL var derfor med Aftale om modtagelse af fordrevne fra Ukraine af 11. marts 2022 
enige om at håndtere økonomien for 2022 i forbindelse med forhandlingerne om kommuner- 
nes økonomi for 2023. Regeringen har i forlængelse heraf tilkendegivet, at den er indstillet på 
at sikre, at kommunerne under ét får dækket nettomerudgifter, der vedrører fordrevne fra 
Ukraine. 


For at give kommunerne mulighed for at løse den ekstraordinære opgave, de har fået med 
modtagelse af fordrevne fra Ukraine, har regeringen og et flertal af Folketingets partier aftalt 
fleksibilitetsmuligheder på en række forskellige områder. 


Parterne er i lyset af den usikre situation enige om at følge udviklingen tæt og drøfte behov 
for yderligere tiltag, hvis det bliver aktuelt, herunder også i forhold til betydningen for vel- 
færdsudgifter i kommunerne i 2023. 


Der foreligger på nuværende tidspunkt ikke et fyldestgørende overblik over nettomerudgifter i 
forbindelse med kommunernes modtagelse og håndtering af fordrevne fra Ukraine. Det skyl- 
des bl.a. usikkerheden om det videre forløb af krigen i Ukraine. Regeringen og KL er enige 
om at følge udviklingen tæt. I lyset af usikkerheden er parterne enige om senere på året at 
følge op på økonomien i 2022, når der er større klarhed over situationen, herunder kommu- 
nernes nettomerudgifter for 2023. Der er på den baggrund enighed mellem regeringen og KL 
om, at kommunerne kompenseres for nettomerudgifter for 164 mio. kr. i 2022. Hertil kommer 
50 mio. kr. i 2022 til overgangsordningen med indkvartering og forplejning af fordrevne fra 
Ukraine. 


Kompensationen udmøntes over bloktilskuddet efter indbyggertal. 


Regeringen og KL er enige om at målrette finansiering til kommunerne med henblik på at un- 
derstøtte økonomien i de kommuner, der modtager særligt mange fordrevne fra Ukraine. Ud- 
møntningen vil ske gennem etableringen af et ekstraordinært særtilskud på 235,5 mio. kr. i 
2022. Særtilskuddet fordeles til kommunerne på baggrund af fordelingen af visiterede til kom- 
munerne pr. 19. maj 2022. 

4. Frihed og nærhed 


Velfærdssamfundet står over for en række udfordringer, som kræver nye løsninger, herunder 
ift. arbejdskrafts- og rekrutteringsudfordringerne på de store velfærdsområder. Der er derfor 
stort behov for at nytænke den måde, vi styrer og leder den offentlige sektor med henblik på 
at skabe en mere ubureaukratisk og fleksibel offentlig sektor, som skaber størst mulig kvalitet 
for borgerne med de ressourcer, der er til rådighed. For at understøtte dette skal der skabes 
en større frihed i opgaveløsningen. 


Det er regeringens ambition, at alle landets kommuner sættes fri på dagtilbuds-, folkeskole- 
eller ældreområdet. Med velfærdsaftalerne sikres større frihed til at tilrettelægge velfærden i 
kommunerne på baggrund af bred inddragelse og dialog med borgere og medarbejdere. Re- 
geringen og KL er enige om, at velfærdsaftalerne giver mulighed for at gentænke hele sty- 
ringskæden ud til den enkelte institution, og kommunerne skal i den forbindelse tage egne 
regler, strategier og praksisser op til en grundlæggende kritisk overvejelse i dialog med de- 
centrale ledere og medarbejdere. Det overordnede ansvar for kvaliteten af den leverede ser- 
vice er dog stadig kommunalbestyrelsens, ligesom det er et politisk ansvar at sikre, at også 
de sårbare og udsatte borgeres interesser tilgodeses, samt at borgerne oplever en sammen- 
hængende offentlig sektor. 


Målet er at skabe bedre velfærd for borgerne og få mest muligt ud af de tilgængelige ressour- 
cer. Det skal bl.a. ske ved at styrke arbejdsglæden og frigøre tid til kerneopgaven hos ledere 
og medarbejdere. 


Regeringen og KL er på den baggrund enige om at indgå et forpligtende samarbejde om at 
sætte en ny retning for udviklingen af den offentlige sektor kendetegnet ved større faglig frihed, 
nærhed og god kvalitet for borgerne. 


Velfærdsaftaler 

Med udbredelsen af velfærdsaftalerne sættes en ny og ambitiøs retning for udviklingen af 
den borgernære velfærd med udgangspunkt i større lokal frihed og plads til medarbejdernes 
faglighed. Regeringen og KL er enige om, at der foruden udbredelsen af velfærdsaftalerne på 
dagtilbuds-, folkeskole- og ældreområdet også etableres velfærdsaftaler på beskæftigelses- 
området, som er kendetegnet ved omfangsrig regulering og komplekse procesregler. Rege- 
ringen vil søge Folketingets opbakning hertil. 


Parterne noterer sig, at en stor omlægning af opgaveløsningen vil tage tid. Parterne er derfor 
enige om, at nedenstående organisering skal understøtte, at fokus på og opbakningen til vel- 
færdsaftalerne fastholdes. Regeringen tilkendegiver i den forbindelse, at man vil arbejde for 
stabile rammer om frisættelsen, samt at eventuelle nye reformtiltag på de frisatte områder 
inddrager relevante erfaringer i de frisatte kommuner. 


Kommunerne forpligter sig samtidig til at fjerne mest mulig unødig kommunal regulering på 
områderne. 

Den frigjorte tid ved frisættelsen skal give medarbejderne tid og nærvær sammen med bor- 
gerne, ligesom det er målet, at den faglige frihed skal veksle sig til højere motivation og ar- 
bejdsglæde. Det er en fælles ambition, at velfærdsaftalerne skal bidrage til at imødekomme 
arbejdskrafts- og rekrutteringsudfordringer på de store velfærdsområder. 


Parterne er enige om løbende at følge udviklingen i kommunerne. Erfaringerne skal give in- 
spiration til indretningen af fremtidens velfærdssamfund på de omfattede velfærdsområder. 


Fordeling af kommuner på velfærdsområderne 

Det er en omfattende forandringsproces at gennemgå og nytænke et helt velfærdsområde. 
Det kræver energi og engagement blandt ledere og medarbejdere, og det forudsætter god 
ledelse lokalt at blive sat fri. 


Regeringen og KL er enige om at samarbejde om fordelingen af kommunerne. Det er ambiti- 
onen, at kommunernes ønske ift. at blive frisat på enten dagtilbuds-, folkeskole- og ældreom- 
rådet i videst muligt omfang kan imødekommes samtidig med, at nogenlunde lige mange 
kommuner frisættes på hvert af de tre velfærdsområder, mens der indgås velfærdsaftaler 
med fire kommuner på beskæftigelsesområdet. Derudover skal der i videst mulig omfang 
være en spredning i forhold til geografi, kommunestørrelse og socioøkonomiske forhold på 
hvert af de tre velfærdsområder. KL vil på baggrund af kommunernes ønsker lave et oplæg til 
fordeling af kommuner på de tre velfærdsområder. 


Organisering af samarbejdet 

Regeringen og KL er enige om, at den markante frisættelse af landets kommuner forudsætter 
tæt koordination og samarbejde mellem parterne. Regeringen og KL er derfor enige om halv- 
årligt at gøre status på kommunernes arbejde med frisættelsen. KL vil til brug herfor indsamle 
relevante erfaringer fra de frisatte kommuner. 


Derudover er regeringen og KL enige om løbende at drøfte konkrete temaer og initiativer på 
de enkelte velfærdsområder med relevante faglige parter på områderne. 


Parterne er derudover enige om at nedsætte et fællessekretariat, som ud over KL består af 
repræsentanter fra relevante ministerier. Sekretariatet skal bl.a. følge og understøtte kommu- 
nernes implementering af velfærdsaftalerne, opsamle og formidle erfaringer fra de frisatte 
kommuner samt understøtte erfaringsudveksling og videndeling mellem de frisatte kommuner 
fx gennem etablering af netværk for de deltagende kommuner. 


Parterne er endvidere enige om, at udbredelsen af velfærdsaftalerne til landets kommuner 
forudsætter implementeringsunderstøttelse. KL vil derfor efter behov understøtte kommuner- 
nes implementering af velfærdsaftalerne lokalt eksempelvis med udgående faglig sparring 
samt praksisnære opkvalificeringsforløb mv. 


5. Det specialiserede socialområde 


Kommunernes udgifter til det specialiserede socialområde udgør mere end 50 mia. kr. årligt, 
og udgifterne til området er de seneste år steget markant. Kommunerne har de seneste 4 år 
prioriteret at løfte området med mere end 4 mia. kr. i budgetlægningen. 

Regeringen anerkender, at kommunerne oplever et udgiftspres på det specialiserede social- 
område. Det begrænsede råderum i dansk økonomi medfører et øget behov for økonomiske 
prioriteringer. De økonomiske rammer nødvendiggør øget fokus på at styre den faglige og 
økonomiske udvikling. 


Ekspertudvalg på socialområdet 

Regeringen og KL har i forlængelse af Aftale om kommunernes økonomi for 2022 nedsat et 
ekspertudvalg på socialområdet, der skal give anbefalinger til, hvordan der fremadrettet kan 
sikres en bæredygtig faglig og økonomisk udvikling på området. Regeringen og KL er enige 
om, at ekspertudvalgets anbefalinger skal udgøre et vigtigt bidrag i de videre drøftelser om 
udviklingen af det specialiserede socialområde i kommunerne. Ekspertudvalget skal bl.a. bi- 
drage med viden om, hvad der driver udviklingen i udgifterne og borgernes indsatser, herun- 
der på botilbuddene. 


Anbefalingerne skal understøtte, at den fortsatte udvikling på området sker inden for den af- 
satte ramme på en måde, hvor der sikres bedst muligt anvendelse af de 50 mia. kr., kommu- 
nerne årligt bruger på området, til gavn for borgerne. 


Ekspertudvalget vil bl.a. belyse, hvilke redskaber der kan understøtte kommunernes priorite- 
ring og indsatsernes effekt for borgerne. Det indebærer viden om, hvilke indsatser der virker, 
samt hvad der driver udgiftsudviklingen i kommunerne. Det skal bidrage til at sikre, at kom- 
munalbestyrelsen har det bedst mulige vidensgrundlag for at styre den faglige og økonomi- 
ske udvikling af området. Der samles i forbindelse med opfølgningen på udvalgets anbefalin- 
ger op på, om ekspertudvalgets anbefalinger giver anledning til at igangsætte nye tiltag på 
området. 


Regeringen og KL er enige om at drøfte ekspertudvalgets anbefalinger løbende, herunder 
frem mod og i forbindelse med ØA24. Parterne er endvidere enige om at drøfte, om ekspert- 
udvalgets anbefalinger giver anledning til at igangsætte nye tiltag på området. Der samles 
første gang op i slutningen af 2022, når den første del af ekspertudvalgets arbejde afrappor- 
teres vedr. ekspertudvalgets afdækning af udgiftsudviklingen på socialområdet. 


Helhedsorienteret indsats 

Regeringen har d. 7. juni 2022 indgået en ambitiøs aftale om en helhedsorienteret indsats, 
som skal understøtte kommunernes indsats for et styrket samarbejdet på tværs i kommu- 
nerne og skabe bedre rammer for borgere med komplekse og sammensatte behov. Aftalen 
har til formål, at flere bliver i stand til at mestre eget liv og komme i beskæftigelse. Regerin- 
gen og KL er enige om at arbejde tæt sammen om en succesfuld implementering af den nye 
lov og løbende følge erfaringerne i landets kommuner. 


6. Arbejdskrafts- og rekrutteringsudfordringer 


Der opleves aktuelt rekrutteringsudfordringer bredt på det danske arbejdsmarked. Udfordrin- 
gen vil ide næste år være et grundvilkår på såvel det private som det offentlige arbejdsmar- 
ked, herunder på de store velfærdsområder i kommuner og regioner. Kommunerne oplever 

særligt udfordringer med at rekruttere nye medarbejdere til ældreplejen og sundhedsområdet. 
Ca. 40 pct. af alle forsøg på at rekruttere social- og sundhedsmedarbejdere og sygeplejesker 
ender med, at stillingen ikke besættes, eller at stillingen besættes med en medarbejder, der 
ikke har de efterspurgte kvalifikationer. 


Samtidig er der også på længere sigt en udfordring i forhold til at sikre tilstrækkelig arbejds- 
kraft på ældreområdet. Udfordringen er blandt andet et resultat af, at efterspørgslen på den 
hjælp, som leveres i ældreplejen, forventes at stige i takt med, at der kommer flere ældre i de 
kommende år. Det skal desuden ses i sammenhæng med, at relativt store årgange når folke- 
pensionsalderen de kommende år, hvorfor udviklingen i arbejdsstyrken forventes at afdæm- 
pes, herunder SOSU-uddannede på arbejdsmarkedet. 


Regeringen og KL er enige om, at det er et fælles ansvar at finde løsninger på udfordrin- 
gerne. Medarbejderne udgør råstoffet for Danmarks velfærd og er afgørende for, at vi også i 
fremtidige år kan levere en velfærd af høj kvalitet. 


Derfor er det afgørende, at regeringen og KL i fællesskab finder nye veje til at håndtere ar- 
bejdskrafts- og rekrutteringsudfordringerne på de store velfærdsområder. Udfordringerne er 
sammensatte, og der er flere veje til at løse dem. Det kan for eksempel være ved at arbejde 
systematisk med at tiltrække flere medarbejdere, eller at flere medarbejdere ansættes på 
fuldtid. En anden vej kan være at frigøre tid, som i stedet kan prioriteres til kerneopgaven, så 
der skabes mere kvalitet og nærhed i opgaveløsningen. Samtidig kan brugen af velfærdstek- 
nologiske løsninger øges, så der kan leveres mere velfærd af den eksisterende arbejds- 
styrke. 


Flere kommuner har gode erfaringer med at tiltrække flere til SOSU-faget. Det er erfaringer, 
som regeringen og KL er enige om at tage udgangspunkt i. 


Regeringen og KL vil i efteråret 2022 drøfte udfordringer og konkrete løsningsspor i forhold til 
at håndtere såvel de aktuelle som de fremadrettede rekrutteringsudfordringer. 


Vikaranalyse 

Regeringen, KL og Danske Regioner vil igangsætte et fælles analysearbejde, som skal un- 
dersøge, hvordan kommuner og regioner i dag anvender vikarer på de store velfærdsområ- 
der. Formålet er at analysere omfanget af forbruget af vikarer, hvad der driver brugen af vika- 
rer, konsekvenser for ressourceforbrug og kvalitet samt mulige alternativer. 


Analysen vil skulle afrapporteres senest februar 2023, mens første delrapportering skal af- 
sluttes i august 2022. Parterne er enige om, med afsæt i analysen, at drøfte, hvordan ram- 
merne for, og brugen af, vikarer på de store kommunale og regionale velfærdsområder kan 
indrettes mest hensigtsmæssigt. 


7. Grøn omstilling 


Danmark og Europa står i den alvorligste sikkerhedspolitiske krise siden den kolde krig, og 
det er regeringens ambition, at Danmark skal være uafhængige af russisk gas og øge farten i 
den grønne omstilling. Det kræver en markant omstilling af det danske samfund. 

Omstillingen forudsætter bl.a., at det skal være så enkelt som muligt for den enkelte husejer 
at planlægge at skifte væk fra gasfyret. For at fremskynde udrulningen af fjernvarmen er re- 
geringen og KL i dialog om en række initiativer, herunder økonomi i relation hertil: 


e En kommunal planlægningsindsats i 2022 for omlægning til grøn varme i de områder, 
deri dag er gasforsynede 

e Alle husejere med gas- eller oliefyr inden udgangen af 2022 får klar besked om udrulning 
af fjernvarme, herunder om de forventes at kunne få fjernvarme, eller om de i stedet skal 
overveje at udskifte til en individuel løsning som fx varmepumpe. 

e Etablere lokale koordinationsfora i gasforsynede kommuner mhp. at styrke koordinatio- 
nen mellem kommune, fjernvarmeselskab, eldistributionsselskab, Evida m.fl. 


Det er regeringens ambition, at udrulning af fjernvarme er afsluttet i 2028. 


Derudover er regeringen i dialog med Folketingets partier om yderligere initiativer på udfas- 
ning af russisk gas. Regeringens ambition er, at det skal være simplere at udrulle fjernvarme, 
hvorfor godkendelsesprocessen for udrulning af fjernvarme foreslås simplificeret samt under- 
støttet af Energistyrelsen. 


Udfasning af olie- og gasfyr i kommunale bygninger 

Olie- og gasfyr er en markant mere forurenende opvarmningsform end fjernvarme og varme- 
pumper, og en udfasning af olie- og gasfyr i offentlige bygninger vil skabe markante CO2-be- 
sparelser. 


Regeringen og KL er enige om, at der er behov for en markant grøn omstilling i de kom- 
mende år, hvilket kræver udfasning af den fossile opvarmning fra olie og gasfyr i offentlige 
bygninger. KL vil derfor, ligesom staten, i foråret 2023 fremlægge en plan for udfasningen af 
olie- og gasfyr. 


Vedvarende energi 

Danmark skal være uafhængige af russisk gas og være nettoeksportør af grøn energi i 2030, 
Udbygning med solcelleparker og landvindmøller kan levere billig grøn strøm allerede på re- 
lativt kort sigt, så Danmark kan drives af grøn strøm. Regeringen har som ambition at fire- 
doble den samlede produktion fra solenergi og landvind frem mod 2030. Udbygning af grøn 
strøm ud over Danmarks behov skal opføres støttefrit. 


For at få mere fart på udbygningen er der brug for at fjerne barrierer og sikre, at de nødven- 
dige arealer er til rådighed. Udbygningen af vedvarende energi skal tilsvarende spille en 
større rolle i den fysiske planlægning, end den gør i dag. Regeringen vil genbesøge forvalt- 
ningen af miljøregulering fra EU mhp. at klima og natur kan gå bedre hånd i hånd. Regerin- 
gen vil præsentere et katalog med konkrete initiativer, der skal understøtte en ambitiøs ud- 
bygning af solcelleanlæg og landvindmøller. Kataloget udarbejdes på baggrund af dialog 
med kommunerne og branchen. Parterne er enige om, at katalogets initiativer skal fjerne bar- 
rierer og bidrage til, at udbygningen med vedvarende energi i højere grad baseres på lokal 
inddragelse. 

Fælles indsats for energirenoveringer 

Med Aftale om kommunernes økonomi for 2022 blev regeringen og KL enige om at skabe 
overblik over potentialet for energirenovering iden kommunale bygningsmasse. Energistyrel- 
sen har i 2022 udarbejdet en analyse, der viser, at der er et stort potentiale for energirenove- 
ringer iden kommunale bygningsmasse. 


Staten er i dag omfattet af et krav om energibesparelser fra 2021-2030, som svarer til en årlig 
energirenoveringsrate på 3 pct. af de omfattede statslige bygninger. På baggrund af analy- 
sen, der viser store renoveringspotentialer, er regeringen og KL enige om, fortsat at arbejde 
henimod, at kommunerne følger en tilsvarende målsætning. Det vil være op til den enkelte 
kommune at beslutte, hvordan der arbejdes med målsætningen lokalt, og det er frivilligt for 
den enkelte kommune at nå målet. 


Grønne offentlige indkøb 

Regeringen, KL og Danske Regioner er enige om at fortsætte samarbejdet om den grønne 
omstilling af det offentlige indkøb. Parterne er enige om, at der bl.a. kan fokuseres på samar- 
bejdet om grønne krav til leverandører, kompetenceudvikling af indkøbere og indkøbsanaly- 
ser. Samtidig er parterne enige om at videreudvikle metoden til beregning af klimaaftryk fra 
det offentlige indkøb. 


Der er i kommunerne fokus på at efterspørge miljømærkede produkter, ligesom kommunerne 
arbejder for at anvende totalomkostningsbetragtninger, når de udbyder opgaver. Parterne er 
enige om fortsat at sikre videndeling og dialog om, hvor der med fordel kan stilles krav om 
miljømærker og udvikles yderligere TCO-værktøjer. 


Verdensmål 

Regeringen og KL er enige om at arbejde aktivt for FN's 17 verdensmål. Danmark er godt på 
vej, men parterne er enige om, at der skal ske mere. Langt de fleste kommuner arbejder ak- 
tivt med verdensmålene, fx i relation til lokalsamfundet og Leave-no-one-behind dagsorde- 
nen. Regeringen og KL opfordrer alle kommuner til at tage verdensmålene til sig og arbejde 
aktivt hermed. 


Regeringen har i 2021 offentliggjort en handlingsplan for arbejdet med verdensmålene. 
Handlingsplanen er blevet til med bred interessentinddragelse, og kommuner, civilsamfund, 
erhvervsorganisationer m.fl. har bidraget til arbejdet. Regeringen vil i 2022 præsentere en 
fremdriftsrapport, der gør status på arbejdet med verdensmålene. 


8. Børn og unge 
Børn og unges trivsel og læring udgør en grundsten i det danske velfærdssamfund. Det er 
derfor afgørende, at samfundet understøtter, at børn og unge i hele landet oplever dagtilbud, 
folkeskoler og ungeindsatser, der er sammenhængende og af høj kvalitet, og som udgør in- 
kluderende fællesskaber med øje for den enkelte. 

Regeringen og KL er enige om, at Sammen om skolen og lignende samarbejder mellem par- 
terne er et godt udgangspunkt for udviklingen af området, samt at give parterne aktiv delta- 
gelse og ansvar. 


Generelt løft af folkeskolen 

Med Aftale om kommunernes økonomi for 2022 er det aftalt at følge op på anvendelsen af 
midlerne til et generelt løft til folkeskolen i regi af de årlige økonomiaftaler. Regeringen og KL 
er enige om, at midlerne skal anvendes til ansættelse af flere lærere, og at der følges op på 
anvendelsen af midlerne første gang i ØA24, når der foreligger data for udviklingen i antallet 
af lærerstillinger og elevtallet i folkeskolen for skoleåret 2021/2022. 


Stærke inkluderende børnefællesskaber 

Regeringen og KL er i forlængelse af Aftale om kommunernes økonomi for 2022 enige om, at 
parterne som opfølgning på evalueringen af inkluderende læringsmiljøer og specialpædago- 
gisk bistand i regi af Sammen om Skolen skal drøfte understøttende veje til undervisning af 
elever med særlige behov med udgangspunkt i stærke børnefællesskaber. 


Derudover er regeringen og KL enige om at igangsætte en afdækning af, hvordan de almene 
pædagogiske læringsmiljøer i dagtilbud kan skabe deltagelsesmuligheder for alle børn og 
dermed forebygge segregering i dagtilbud såvel som skole. 


Kvalitet i dagtilbud 

Regeringen og KL noterer sig, at der med Aftale om kommunernes økonomi for 2022 er 
igangsat et forarbejde med parterne på dagtilbudsområdet om en kvalitetsundersøgelse af 
danske dagtilbud. På baggrund heraf forventer regeringen og KL, at der igangsættes en kva- 
litetsundersøgelse i 2022. Med udgangspunkt i kvalitetsundersøgelsen er regeringen og KL 
enige om at følge og understøtte udviklingen af kvalitet på dagtilbudsområdet. 


Som opfølgning på aftalen om minimumsnormeringer af 5. december 2020 er regeringen og 
KL enige om at følge udviklingen i normeringer og udviklingen i andelen af pædagoger og an- 
delen af pædagogiske assistenter frem mod 2024, hvor lovkravet om minimumsnormeringer 
træder i kraft. Der følges op på udviklingen første gang i 2. halvår 2022. 


Elevsammensætning i folkeskolen 

Regeringen og KL er enige om, at en blandet elevsammensætning kan bidrage positivt til 
både integrationen og sammenhængskraften bredt set. Parterne har derfor en fælles målsæt- 
ning om, at folkeskolerne i videst mulige omfang skal have en elevsammensætning, der af- 
spejler befolkningssammensætningen i det omkringliggende samfund. Derfor vil kommunerne 
på baggrund af hidtidige erfaringer fortsætte arbejdet for at nedbringe antallet af skoler, hvor 
elevsammensætningen afviger væsentligt fra det omkringliggende samfund. Parterne vil 
drøfte behovet for mere fleksible regler for at indfri målsætningen om elevsammensætning. 
Parterne vil desuden gøre status på arbejdet frem mod ØA24. 

Unge 

Knapt hver femte unge har hverken en ungdomsuddannelse eller er i beskæftigelse, når de 
fylder 25 år. Kommunerne har en afgørende rolle for at sikre, at de unge uden uddannelse og 
job kommer godt videre og rustes til at gennemføre en ungdomsuddannelse eller til at opnå 
varigt fodfæste på arbejdsmarkedet, herunder i forhold til samarbejdet om FGU. 


Regeringen har bedt Reformkommissionen komme med anbefalinger til, hvordan man lykkes 
med at få flere unge i uddannelse og beskæftigelse. Regeringen og KL er enige om at drøfte 
rammene for kommunernes ungeindsats, herunder på baggrund af Reformkommissionens 
anbefalinger på ungeområdet. 


9. Ældre 


Regeringen har et ambitiøst ønske om at skabe nye rammer for ældreområdet og bl.a. via en 
ny ældrelov skabe fundamentet for videreudviklingen af ældreplejen. Fremtidens ældrepleje 
skal bl.a. i højere grad understøtte de ældres selvbestemmelse, selvhjulpenhed, tidligere ind- 
satser, frisætning af medarbejderne og danne rammerne om nye fællesskaber. 


Regeringen og KL er enige om sammen at gentænke området og skabe bedre rammer for en 
værdig ældrepleje, der kræver ændringer i både den statslige og i den lokale regulering af 
området. 


På den baggrund har regeringen igangsat et lovforberedende arbejde med et rådgivende pa- 
nel og ekspertgrupper med repræsentanter fra KL, Ældre Sagen og FOA og andre relevante 
aktører, interessenter, forskere, medarbejdere, ledere med praksiserfaring fra sektoren og de 
ældre selv. Herudover har en række kommuner fået mulighed for at tilrettelægge ældreplejen 
på nye måder med de vidtgående frihedsgrader, der tilvejebringes i regi af velfærdsaftalerne. 
Regeringen vil med de forskellige input herfra fremsætte en ny ældrelov med fokus på klare 
værdier om værdighed, valgfrihed, selvbestemmelse og få regler og dokumentationskrav. 
Ambitionen er bl.a. at frigive tid for medarbejderne til omsorg for de ældre og bedre kvalitet i 
ældreplejen. 


10. Sundhed 


Kommunerne spiller en central rolle i sundhedsvæsenet og løfter en vigtig opgave på områ- 
der som forebyggelse, omstilling af behandling, så den bliver tættere på borgernes eget 
hjem, og at sikre sammenhæng og kvalitet i behandlingen af borgere. 


Et sammenhængende, nært og stærkt sundhedsvæsen 

Regeringen har d. 20. maj 2022 indgået en bred politisk aftale med størstedelen af Folketin- 
gets partier om en sundhedsreform, der løfter indsatsen i det nære sundhedsvæsen og gør 
sundhedsvæsenet mere sammenhængende og robust. Med aftalen er partierne enige om, at 
en styrket indsats for særligt ældre, mennesker med kroniske sygdomme og psykiske lidelser 
forudsætter en omstilling af sundhedsvæsenet med fokus på indsatser i det nære sundheds- 
væsen, herunder almen praksis, så flere kan blive behandlet i eller tæt på hjemmet bl.a. gen- 
nem høj kvalitet og stærkere samarbejde på tværs af sundhedsvæsenet. 

Regeringen, KL og Danske Regioner vil i forlængelse af den politiske aftale indgå aftale om 
en fælles plan for udmøntning og implementering af den politiske aftale. Der påtænkes ud- 
møntet 35 mio. kr. i 2022, 203 mio. kr. i 2023, 204 mio. kr. i 2024, 205 mio. kr. i 2025, sti- 
gende til 230 mio. kr. årligt fra 2029 og frem til kommunerne til bl.a. høj kvalitet og omstilling 
til det nære sundhedsvæsen. Desuden påtænkes rammerne for en pulje på 4 mia. kr. i perio- 
den 2023-2028 til nærhospitaler udmøntet, inklusive en delramme på 500 mio. kr. vedr. it, 
teknologi og udstyr til hjemmebehandling og sammenhæng mellem sektorer. 


Et element i sundhedsreformen er kvalitetspakker målrettet patientrettet forebyggelse for bor- 
gere med kroniske sygdomme og kommunale akutfunktioner. Der er enighed om, at de kon- 
krete krav og anbefalinger i kvalitetspakkerne udformes af Sundhedsstyrelsen inden for de 
afsatte økonomiske rammer med inddragelse af kommuner og regioner. Parterne er enige 
om at følge op herpå ifm. de årlige økonomiforhandlinger. 


For at understøtte et mere sammenhængende sundhedsvæsen på tværs af sektorer er rege- 
ringen og KL enige om at prioritere 40 mio. kr. i 2023 i kommunerne målrettet opstartsarbej- 
det i de nye sundhedsklynger. Det forudsættes, at den fornødne lovgivning etableres pr. 1. 
juli 2022. 


Et samlet dobbeltdiagnosetilbud 

Regeringen, Danske Regioner og KL er enige om, at der er brug for at sikre en mere sam- 
menhængende og helhedsorienteret behandling for mennesker, der har brug for behandling 
af både psykisk lidelse og misbrug (dobbeltdiagnose). Der er på den baggrund enighed om, 
at der fra 2024 skal påbegyndes en trinvis ibrugtagning af et regionalt forankret samlet dob- 
beltdiagnosetilbud for patienter, der har en psykisk lidelse, der kræver behandling i den regio- 
nale psykiatri. For nogle patienter vil det imidlertid være mere hensigtsmæssigt, at de fortsæt- 
ter i et kommunalt misbrugstilbud. Den enkeltes behov vil blive vurderet i forbindelse med vi- 
sitationen til dobbeltdiagnosetilbuddet i samarbejde med patienten. 


Sundhedsstyrelsen og Socialstyrelsen vil inden udgangen af 1. kvartal 2023 på baggrund af 
en bred inddragelse af eksperter, som bl.a. udpeges efter indstilling fra Danske Regioner og 
KL, udarbejde en faglig visitionsretningslinje, som skal indeholde en nærmere beskrivelse og 
afgrænsning af, hvilke patienter der bør omfattes af det nye tilbud, og som skal anvendes i 
forbindelse med den regionale visitation til tilbuddet. Det vil fortsat være kommunen, som skal 
visitere til kommunal misbrugsbehandling. Arbejdet følges af en følgegruppe med deltagelse 
af Danske Regioner, KL, Sundhedsministeriet, Social- og Ældreministeriet og Finansministe- 
riet. Økonomioverførslen fra kommuner til regioner forbundet med opgaveomlægningen af- 
klares, når visitationsretningslinjen er færdig, og der dermed er klarhed over målgruppen i det 
nye samlede dobbeltdiagnosetilbud. 


11. Beskæftigelse 


Den aktive beskæftigelsesindsats er et grundlæggende element i et godt og dynamisk ar- 
bejdsmarked. Derfor udvikles den aktive beskæftigelsesindsats i kommunerne også løbende 
med henblik på at sikre gode rammer for en effektiv indsats. 

Den aktive beskæftigelsesindsats 

Regeringen og KL besluttede i forbindelse med Aftale om kommunernes økonomi for 2020 at 
igangsætte en analyse af udviklingen i sammensætningen af jobcentrenes målgrupper og ud- 
gifter hertil. Analysen er færdiggjort, og regeringen og KL er enige om frem mod ØA24, bl.a. 
med afsæt i analysens resultater, at drøfte erfaringer og udviklinger, som kan bidrage til læ- 
ring på tværs af kommuner. 


Regeringen og KL er enige om at beskæftigelsesindsatsen skal understøtte, at flest muligt 
borgere er en del af det arbejdende fællesskab. Det sikres bl.a. ved, at ressourcerne bruges, 
hvor de har størst effekt og kommer flest ledige til gavn. Parterne er enige om at fastholde en 
ambition om at mindske proceskravene i beskæftigelsesindsatsen. 


Regeringen og KL noterer sig desuden, at Reformkommissionen har til hensigt at se på nogle 
af de komplekse udfordringer, som eksisterer på bl.a. beskæftigelsesområdet ift. det kom- 
plekse møde mellem borgeren og det offentlige mv. 


Udbetaling Danmark 

Regeringen og KL er enige om at samle op på den afsluttede erfaringsopsamling af Udbeta- 
ling Danmark. Parterne er enige om at inddrage Udbetaling Danmarks egen evaluering af 
myndighedskonstruktionen. Regeringen og KL er på den baggrund enige om, at der inden 
udgangen af 2022 skal være en drøftelse af styringsrelationerne med henblik på at se på mu- 
lighederne for en bedre styring af økonomien i Udbetaling Danmark. 


12. Digitalisering 
Danmark har siden årtusindeskiftet været igennem en digital omstilling af den offentlige ser- 
vice. Fælles løsninger som Borger.dk, Virk.dk, Sundhed.dk, Digital Post, NemID og nu MitID 
gør hverdagen nemmere for borgere og virksomheder, hjælper myndighederne med at yde 
en god offentlig service og danner et solidt grundlag for fremtidens digitale udvikling. 


Med økonomiaftalerne for 2023 sætter regeringen, KL og Danske Regioner en ny fælles ret- 
ning for digitaliseringen af Danmark i de kommende år og igangsætter tiltag, som skal høste 
gevinsterne af digitalisering og sikre den videre drift af vores fælles it-infrastruktur. 


Ny fællesoffentlig digitaliseringsstrategi 2022-2025 

Med en ny fællesoffentlig digitaliseringsstrategi er regeringen, KL og Danske Regioner enige 
om at videreføre arbejdet med digitaliseringen af Danmark. Det er strategiens vision, at digi- 
talisering bliver et centralt værktøj i indsatsen mod de store samfundsudfordringer, som Dan- 
mark står over for. Der igangsættes 28 konkrete initiativer, der skal understøtte en mere sam- 
menhængende digital offentlig sektor for alle uanset digitale kompetencer, bidrage til at digi- 
talisering kan afhjælpe manglen på arbejdskraft og til den grønne omstilling, og understøtte, 
at der samtidig etableres et stærkt digitalt fundament for den videre digitale udvikling — til 
gavn for den enkelte borger, medarbejderne, virksomheder og til gavn for samfundet som 
helhed. 

Med bl.a. nye digitale samtykke- og fuldmagtsløsninger tager den fællesoffentlige digitalise- 
ringsstrategi de næste skridt i udviklingen af fælles løsninger, der skal gøre det lettere for 
borgere og pårørende at navigere i den digitale offentlige sektor. Derudover styrkes arbejdet 
med digital inklusion, ligesom dataunderstøttelsen af den grønne omstilling, herunder grund- 
laget for styrket cirkulær økonomi, prioriteres. 


Endelig er parterne enige om at fortsætte arbejdet med at give den enkelte borger et bedre 
digitalt overblik over oplysninger, som det offentlige har om den pågældende. 


Nye teknologiske løsninger til at understøtte manglen på arbejdskraft 
Nye teknologiske løsninger som fx automatisering, kunstig intelligens og robotteknologi, im- 
plementeres i stadig større grad i den offentlige sektor, men der er et stort potentiale for at få 
endnu mere ud af de nye teknologiske løsninger. 


Regeringen, KL og Danske Regioner er derfor enige om at igangsætte en 10-årsplan for ny 
teknologi og automatisering af den offentlige sektor, der skal bidrage til at afhjælpe den for- 
ventede mangel på arbejdskraft til bl.a. den borgernære velfærd. Parterne har som fælles 
ambition at frigøre ressourcer svarende til 10.000 årsværk over 10 år. 


Regeringen afsætter en økonomisk ramme på 100 mio. kr. til at understøtte den digitale om- 
stilling i stat, kommuner og regioner i perioden 2023-2025. Parterne er enige om, at kommu- 
ner og regioner, der modtager tilskud fra puljen, bidrager med egne midler svarende det til- 
skud de modtager. De prioriterede indsatser skal målrettes områder, hvor teknologien er mo- 
den. 


Regeringen, KL og Danske Regioner er enige om at nedsætte et ekspertudvalg med inddra- 
gelse af faglige eksperter og forskningsmiljøer på området, som skal rådgive parterne i arbej- 
det med at udbrede teknologi i de udvalgte områder. 


Et styrket fundament for fremtidens fællesoffentlige infrastruktur 
Regeringen, KL og Danske Regioner er enige om at sikre en stabil overgang til fremtidens 
fællesoffentlige digitale infrastruktur og styrke forvaltningen og fundamentet for de fællesof- 
fentlige infrastrukturløsninger. Det indebærer en omkostning til projektindsatser, support og 
stabil drift på samlet set 86,5 mio. kr., heraf 34,6 mio. kr. til kommunerne og 17,3 mio. kr. til 
regionerne. Samarbejdet om den fællesoffentlige digitale infrastruktur vil herudover løbende 
kræve lokale investeringer af staten, kommunerne og regionerne. 


Som led i forvaltningen af de fællesoffentlige digitale infrastrukturløsninger samt sundheds-it- 


infrastrukturen, er parterne enige om at nedsætte en arbejdsgruppe, der skal se på at øge 
transparensen samt se på de fremtidige rammer og incitamenter for finansieringsstrukturen. 

Et sammenhængende sundhedsvæsen 

Regeringen, KL og Danske Regioner er derudover enige om at videreføre arbejdet for den 
digitale omstilling af sundhedsvæsenet. Det skal ske ved at forlænge Strategi for digital sund- 
hed 2018 til 2022 til og med 2024 og inden for denne ramme igangsætte og implementere en 
række konkrete digitaliseringsprojekter. 


Det gælder indsatser vedr. en national app-guide, bedre brug af data til kvalitetsudvikling, en 
styrket indsats for telemedicin, modernisering af meddelelser og sygdomsklassifikationer på 
tværs af sundhedsvæsnet samt arbejdet med Et samlet Patientoverblik og bedre digital ad- 
gang for forældre til børns data. Som en del af den fællesoffentlige digitaliseringsstrategi vi- 
dereudvikles sundhedsjournalen og MinSundhed, så det bliver lettere for borgere, pårørende 
og sundhedspersonale at tilgå og få overblik over sundhedsoplysninger. Dertil er parterne 
enige om fortsat at styrke sundheds-it infrastruktur med 105,3 mio. kr. i 2023 og sundhed.dk 
med 115 mio. kr. i 2023. 


Cybersikkerhed 

I Danmark har vi et højt digitaliseret samfund på tværs af den offentlige sektor, virksomheder 
og forskningsmiljøer. Med vores høje grad af digitalisering følger også en sårbarhed over for 
ondsindede aktører, der forsøger at udnytte svaghederne i vores digitale infrastruktur. Rege- 
ringen og KL er i lyset af den sikkerhedspolitiske situation enige om, at der er behov for at 
styrke cybersikkerheden og sikre, at vores samfundskritiske funktioner er beskyttet. Parterne 
vil samtidig afdække mulighederne for at etablere samarbejde med ledende virksomheder og 
forskningsmiljøer herom, evt. i form af klyngesamarbejder. 


13. Øvrige 


Indvandring fra MENAP(T)-landene 

Regeringen har udarbejdet en analyse af bl.a. tilstrømning, kriminalitet og beskæftigelse for 
indvandrere fra 24 lande i Mellemøsten og Nordafrika samt Tyrkiet (MENAP(T)-landene). 
Analysen viser bl.a., at indvandrere og efterkommere fra disse lande i gennemsnit indebærer 
en nettoudgift for de offentlige finanser i alle aldersgrupper. 


Regeringen noterer sig derfor med tilfredshed, at antallet af flygtninge fra MENAP(T)-landene 
er på et lavt niveau sammenlignet med tidligere. Regeringens mål er, at det forbliver sådan. 
Derfor vil regeringen arbejde for over tid at begrænse indvandring af flygtninge og familie- 
sammenførte fra MENAP(T)-landene, så længe der eksisterer markante integrationsudfor- 
dringer, bortset fra den indvandring, som følger af Danmarks internationale forpligtigelser og 
af ordningen om modtagelse af kvoteflygtninge. 


Regeringen og KL er enige om, at der fortsat skal være et stærkt fokus på integrationsindsat- 


sen, herunder især i forhold til kvinderne fra MENAP(T)-landene, og at der er behov for at 
fastholde den aktive indsats over for de indvandrere, der ikke er i beskæftigelse. 

Den sociale investeringsfond 
Regeringen, KL og Danske Regioner er enige om at forlænge finansieringen af Den Sociale 
Investeringsfonds sekretariat til og med 2026. 


Styrket ledelse i den offentlige sektor 

Kompetente offentlige ledere er afgørende for opgaveløsningen og fastholdelsen af den of- 
fentlige sektor som en attraktiv arbejdsplads. Med bl.a. rekrutteringsudfordringer på tværs af 
den offentlige sektor, et ønske om mindre bureaukrati og mere faglighed, og med borgernes 
stigende forventninger til kvaliteten af velfærdsydelser, stilles der stadig større krav til ledere i 
kommuner, regioner og staten. 


Regeringen, KL og Danske Regioner vil i fællesskab fortsat udvikle og styrke ledelse i den 
offentlige sektor. Derfor er parterne enige om at videreføre de nationale brugertilfredshedsun- 
dersøgelser, udvikling af offentlig ledelse via fællesoffentlige ledelsesevalueringsværktøjer, 
motivationsundersøgelse af offentligt ansatte og den årlige ledelsesuge samt ledelsesambas- 
sadørskab. Der lægges op til kommunal medfinansiering af initiativerne på 4,6 mio. kr. i 2023, 
3,3 mio. kr. i 2024, 4,7 mio. kr. i 2025 og 3,3 mio. kr. i 2026. Styregruppen bestående af Med- 
arbejder- og Kompetencestyrelsen, Finansministeriet, KL og Danske Regioner videreføres 
mhp. at aftale den nærmere udformning af initiativerne samt løbende at følge op på fremdrift i 
initiativerne. 


Bilag 1. Viden om velfærd 


Regeringen og KL er enige om, at der skal sikres brugbare, relevante og sammenlignelige 
data på det specialiserede socialområde på tværs af kommunerne. Dette forudsætter bl.a., at 
der er udviklet og implementeret fælleskommunale datastandarder. Parterne er derfor enige 
om målsætningerne i KL's fælleskommunale datastrategi og vigtigheden af at udvikle og ud- 
rulle fælles datastandarder, på en måde, der sikrer et ensartet og dækkende nationalt data- 
grundlag. 


KL vil understøtte kommunal implementering og ibrugtagning af eksisterende fælles data- 
standarder samt en styrket datakultur og videndeling i kommunerne. 


Boks 2 
Initiativer målrettet viden om velfærd 


Parterne er enige om, atkommunerne skal indberette, validere og godkende data på de væsentlige stati- 
stikker på detspecialiserede socialområde i Danmarks Statistik, samtatdetskal gøres ved atensrette lo- 
kale registreringer, der anvendes i detnationale datagrundlag i dag. På detspecialiserede voks enområde, 
hvor der er størst udfordringer med atetablereet nationalt datagrundlag, kunne 56 kommuner godkende alt 
data for detseneste år i 2020, hvilketsteg til 77 kommuner i 2021, og parterne er enigeom i fællesskab at 
understøtte, atdenne udvikling skal fortsætte for at sikre nationale statistikdata for alle kommuner. 

Parterne er enige om at drøfte nærmere, hvordan det på udvalgte statistikker på voksenområdet kan afprø- 
ves, om kvartalsmæssige godkendelsesprocesser og offentliggørelser af statistik kan sikrebedreog mere 
dækkende data. 


Aftale om kommunernes økonomi for 2023 - Juni 2022 


